Un preot din Iași vrea să devină primar, deși nu are voie. El a fost suspendat de superiorii săi după ce și-a anunțat candidatura. Preotul vrea să candideze din partea PNL, dar Sfântul Sinod interzice o astfel de implicare politică a preoților.
În 10 martie, PNL a anunțat oficial candidatura preotului Neculai Zugravu pentru funcția de primar al orașului Târgu Frumos din partea liberalilor. La eveniment au fost prezenți membri din conducerea județeană a partidului, în frunte cu Alexandru Muraru și Costel Alexe.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
"Anvergura evenimentului de lansare a candidaturii colegului nostru Neculai Zugravu la mandatul de primar al orașului Târgu Frumos arată că #PNL are o echipă puternică, determinată și cu toate ingredientele necesare pentru a câștiga alegerile aici.
PNL Târgu Frumos are astăzi maturitatea deplină de a construi o echipă puternică pentru a prelua administrația orașului Târgu Frumos și a aduce cu sine o viziune liberală de dezvoltare a economiei locale.
Părintele Neculai Zugravu, candidatul PNL la primăria orașului Târgu Frumos, este un om înzestrat cu multă empatie pentru oameni și cu o bunătate care a adus, în numeroase rânduri beneficii pentru comunitatea locală. Oamenii de aici îl privesc cu mult respect și am încredere că, împreună cu susținerea familiei liberale, va reuși să facă lucruri minunate pentru acest oraș rămas blocat în timp", a scris pe Facebook Alexandru Muraru.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
Neculai Zugravu are 68 de ani și și-a depus cererea de pensionare la arhiepiscopie. Arhiepiscopia Iașilor l-a avertizat însă pe preot că încalcă regulile și că va fi judecat. Prin pensionare, preoții nu-și pierd calitatea de ierarhi, ei pot sluji în continuare și sunt considerați membri ai Bisericii până la sfârșitul vieții. Concret, se supun acelorași reguli ale Sinodului și după ieșirea la pensie.
Momentan, preotul nu mai poate face slujbe până la clarificarea situației.
Biserica interzice implicarea preoților în campanii electorale
Scandalul intervine într-un moment în care Sfântul Sinod al Bisericii Ortodoxe Române interzice implicarea directă în politică și candidatura preoților la funcții publice.
Preoţii vor avea obligaţia de a păstra neutralitatea în timpul campaniilor electorale, atât în declaraţiile publice, cât şi în activitatea practică, faţă de problemele cu caracter politic, iar opţiunea lor politică va fi exprimată doar prin votul personal secret, a decis Sfântul Sinod al Bisericii Ortodoxe Române.
Totodată, Biserica Ortodoxă Română a decis să menţină hotărârea sinodală nr. 1676 din 6 martie 2008, prin care, în conformitate cu Sfintele Canoane, arhiereului, preotului, diaconului, monahului şi monahiei din Biserica Ortodoxă Română le este interzis să facă politică partinică, să fie membri ai unui partid politic sau al unei organizaţii care poate fi asimilată unui partid politic, să candideze la alegerile parlamentare sau locale, să participe la campanii electorale în calitate de susţinători şi să ocupe funcţii de demnitar/înalt funcţionar public la nivel central sau local, în statul român sau în alte state.
Clericul sau monahul care se implică în politica vreunui partid în calitate de membru sau de candidat, dar şi prin susţinerea unui candidat, încalcă legământul depus la hirotonie, prevederile Regulamentului autorităţilor canonice disciplinare şi al instanţelor de judecată ale Bisericii Ortodoxe Române şi ale Regulamentului pentru organizarea vieţii monahale şi funcţionarea administrativă şi disciplinară a mănăstirilor şi va trebui să aleagă între cariera politică şi misiunea clericală/viaţa monahală, mai precizează Sfântul Sinod al BOR, menţionând că abaterile de acest fel vor fi judecate în Consistoriile eparhiale.
Pe de altă parte, Sfântul Sinod, prin hotărârea sinodală nr. 1676 din 6 martie 2008, permite totuşi ca preoţii şi diaconii să candideze, însă doar ca independenţi şi doar pentru calitatea de consilier local şi consilier judeţean în România, în următoarele condiţii: "a) lipsa unor candidaţi laici ortodocşi, bine pregătiţi, capabili să reprezinte eficient comunităţile din care provin şi în a căror componenţă intră credincioşi ortodocşi; b) încălcarea neutralităţii politice sau susţinerea publică pe plan local a unui partid politic de către deservenţii altor culte sau organizaţii religioase; c) promovarea de către unele partide politice a unor oameni politici care au atacat în mod constant instituţia Bisericii şi valorile morale creştine ale societăţii sau candidarea respectivelor persoane ca independenţi", mai menţionează sursa citată. Totodată, preoţii şi diaconii nu pot candida la alegerile locale fără aprobarea scrisă a Chiriarhilor lor.